Cazurile de cancer colorectal apar din ce în ce mai des la adulții tineri, însă datele arată că numărul cazurilor este în creștere și la copii, potrivit Yahoo Life. Constatările sunt alarmante, potrivit unor specialiști.
Între 1999 și 2020 au existat creșteri dramatice ale cancerelor colorectale la copii, arată o nouă analiză pe 22 de ani a datelor de la Centrele pentru Controlul și Prevenirea Bolilor (SUA).
Cercetătorii au constatat că rata cancerelor colorectale a crescut cu 500% la copiii cu vârste cuprinse între 10 și 14 ani în această perioadă, cu 333% la adolescenții cu vârste cuprinse între 15 și 19 ani și cu 185% la adulții tineri cu vârste cuprinse între 20 și 24 de ani.
Numărul total al acestor cazuri este totuși scăzut. De exemplu, în 2020, doar 0,6 copii cu vârste cuprinse între 10 și 14 ani la 100.000 de copii au fost diagnosticați cu cancer colorectal, comparativ cu 0,1 la 100.000 în 1999. La adolescenți, numărul a crescut de la 0,3 la 1,3 la 100.000, iar la adulții tineri, cazurile au crescut de la 0,7 la 2 la 100.000.
Medicii spun însă că aceste creșteri merită analizate cu atenție.
„Aceste constatări sunt cu siguranță alarmante”, a declarat pentru Yahoo Life Dr. Tiago Biachi, medic oncolog în cadrul Departamentului de Oncologie Gastrointestinală de la Moffitt Cancer Center - SUA.
Cum se explică aceste creșteri
Nu se cunoaște cu exactitate motivul pentru care numărul cazurilor de cancer colorectal a crescut la persoanele tinere.
„Este bine cunoscut faptul că procesul de apariție a unui cancer colorectal <<neereditar>> durează, iar intervalul obișnuit dintre un polip și cancer este de cinci până la 10 ani. Asta înseamnă că acești copii care au dezvoltat cancer colorectal au fost probabil expuși la factori de risc încă de la o vârstă foarte fragedă”, spune medicul oncolog.
Factorii legați de stilul de viață pot juca un rol important, de exemplu obezitatea, o dietă bogată în alimente procesate, stilul de viață sedentar, administrarea de antibiotice care modifică microbiomul intestinal al unui copil, spune Dr. Jacqueline Casillas, hematolog/oncolog pediatru și director medical al Jonathan Jaques Children's Cancer Institute de la MemorialCare Miller Children's & Women's Hospital Long Beach -SUA.
„Există ceva [care se întâmplă] în perioada prenatală? Pur și simplu nu știm. Va trebui să urmărim această tendință", mai spune medicul hematolog/oncolog.
Datele amintite, care vor fi prezentate în cadrul Săptămânii bolilor digestive la sfârșitul acestei luni, nu sunt un motiv pentru ca medicii să înceapă să facă screening copiilor cu colonoscopie, „ci pentru a discuta ce se află în spatele acestui fenomen”, spune Biachi.
„Trebuie să interpretăm aceste cifre cu multă prudență. Este vorba despre o diferență de unul sau doi la un milion”, spune, pentru Yahoo Life, Dr. Anton Bilchik, oncolog chirurg, șef de medicină și director al Programului gastrointestinal și hepatobiliar la Providence Saint John's Cancer Institute din Santa Monica, California.
Specialistul adaugă că „detaliile privind istoricul familial și alți factori contează".
La ce simptome ar trebui să fie atenți părinții?
Iată care au fost cele mai frecvente simptome pe care le-au avut pacienții cu cancer colorectal, potrivit studiului:
Modificări ale obiceiurilor intestinale, cu constipație sau diaree.
Dureri abdominale.
Sângerare rectală.
Semne de anemie prin deficit de fier.